b'\n_START_ARTICLE_\nSammaltunturi\n_START_SECTION_\nReittej\xc3\xa4 ja tupia\n_START_PARAGRAPH_\nSammaltunturin l\xc3\xa4nsipuolitse johtaa seututie 957 S\xc3\xa4rkij\xc3\xa4rvelt\xc3\xa4 Raattaman kautta Peltovuomaan. Ennen tienoikaisua maantie kulki Kutunivan ja Pallas\xc2\xadj\xc3\xa4rven v\xc3\xa4lill\xc3\xa4 ylh\xc3\xa4\xc3\xa4ll\xc3\xa4 tunturissa puurajan tuntumassa. Vanha maantienura on talviaikaan k\xc3\xa4yt\xc3\xb6ss\xc3\xa4 latupohjana, ja kes\xc3\xa4aikana se on kes\xc3\xa4retkeilyreitti. Vanhalta tielt\xc3\xa4 johtaa polku Sammaltunturin Ylilaelle ja toinen polku autiotupana olevalle Mustavaaran porok\xc3\xa4mp\xc3\xa4lle tunturin pohjoispuolella. Toinen l\xc3\xa4hell\xc3\xa4 oleva autiotupa on tunturin it\xc3\xa4puolisen Keimi\xc3\xb6j\xc3\xa4rven rannalla.\n_START_SECTION_\nTutkimusasema\n_START_PARAGRAPH_\nSammaltunturin Ylilaella on Ilmatieteen laitoksen ilmanlaatua tarkkaileva asema, joka on toiminut vuodesta 1991. Asemalla mitataan muun muassa typpidioksidin, otsonin ja rikkidioksidin pitoisuuksia ilmassa. Sammaltunturin ihmisper\xc3\xa4isist\xc3\xa4 p\xc3\xa4\xc3\xa4st\xc3\xb6ist\xc3\xa4 vapaata ilmaa l\xc3\xa4hetet\xc3\xa4\xc3\xa4n viikoittain Yhdysvaltoihin analysoitavaksi. N\xc3\xa4ytteist\xc3\xa4 tutkitaan muun muassa niin sanottujen kasvihuonekaasujen ja pienhiukkasten vaikutusta ilmakeh\xc3\xa4\xc3\xa4n. Mittausaseman yhteydess\xc3\xa4 on my\xc3\xb6s tavanomainen Ilmatieteenlaitoksen s\xc3\xa4\xc3\xa4havaintoasema. Asema on t\xc3\xa4ysin automatisoitu.'